Bayer-skikkingsooreenkoms bring eise tot 'n einde | Landbou
Die landboutegnologiemaatskappy Bayer het bekend gemaak dat hy 'n reeks skikkingsooreenkomste aangegaan het in die meeste regsake wat in Amerika teen Monsanto aanhangig gemaak is.
Die maatskappy sê in 'n verklaring hy stel $10,9 miljard beskikbaar om huidige en potensiële Roundup-litigasie te skik. Dit sal sowat 75% van die huidige Roundup-sake en sowat 125 000 eise altesaam skik.
Bayer sal ook die litigasie oor dikambadrywing vir $400 miljoen besleg en die meeste van die litigasie oor waterbesoedeling weens polichlorineerde bifeniel (PCB), wat die maatskappy rondom $820 miljoen gaan kos.
Die Roundup-skikkingsooreenkoms is egter onderhewig aan 'n uitspraak deur regter Vince Chhabria van die distrikshof vir die noordelike distrik van Kalifornië. Die skikkings bevat ook geen erkenning van aanspreeklikheid of oortreding nie.
Mnr. Werner Bauhmann, hoofbestuurder van Bayer, sê die Roundup-skikkingsooreenkoms is die regte stap op die regte tyd vir Bayer om 'n lang tydperk van onsekerheid tot 'n einde te bring. "Dit los die meeste eise op en plaas 'n duidelike meganisme in plek om risiko's van potensiële toekomstige litigasie te hanteer. Die besluit om te skik met die Roundup-litigasie laat ons nou toe om ons ten volle toe te spits op die verskaffing van gesondheidsorg en voedsel. Dit sal ook die gesprek oor die veiligheid en gebruik van onkruiddoders met glifosaat terugneem na die wetenskaplike en regulatoriese arena."
Die maatskappy het 'n aantal opsies waaruit die skikkings betaal kan word.
Kontantuitbetalings wat met die skikkings verband hou, sal na verwagting vanjaar begin. Bayer verwag dat die potensiële kontantuitvloei nie meer as $5 miljard in 2020 en $5 miljard in 2021 sal beloop nie. Die balans sal daarna uitbetaal word.
Om die betalings te finansier, wat aan belasting gekoppel is, kan Bayer gebruik maak van surpluslikiditeit, toekomstige kontantvloei, die inkomste gegeneer deur die verkoop van sy dieregesondheidsdepartment en die uitreiking van bykomende effekte.
"Terwyl ons werk om die litigasie agter ons te plaas, kan Bayer nou 'n koers vir die toekoms rig en die wêreldkwessies in gesondheid en voeding aanpak, nie net vandag terwyl ons die Covid-19-pandemie konfronteer nie, maar ook terwyl ons op lang termyn werk om die lewensgehalte vir 'n groeiende en ouerwordende bevolking van 'n geskatte 100 miljard mense teen 2050 verbeter," sê Bauhmann.